**ԱՆԻ ՀԱՄԱՅՆՔԻ ՂԵԿԱՎԱՐ ԱՐՄԱՆ ՍԱՐԻԲԵԿՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՄԱՐԱԼԻԿ ՔԱՂԱՔԻ 196 ԱՄՅԱԿԻ ԵՎ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄԻՆՆԵՐԻ ՕՐՎԱ ԱՌԹԻՎ**

Սիրելի՛ անեցիներ,

այսօր՝ նոյեմբերի 10-ին, նշում ենք մեր հարազատ քաղաքի՝ Մարալիկի հիմնադրման հոբելյանական 196 ամյակը: Սիրելի համաքաղաքացիներ, շնորհավորում եմ բոլորիս Մարալիկի օրվա առթիվ։ Սա հատուկ տոն է, որ համախմբում է բոլորիս. նրանց, ովքեր սիրում ու հպարտանում են մեր հայրենի քաղաքով։ Այսօր մեզ համար կրկնակի տոն է, քանզի հայկական տոնացույցում նոյեմբերի 10-ը նշվում է իբրև տեղական ինքնակառավարման մարմինների օր, որն ինքնին կարևորում է տեղական ինքնակառավարման դերն ու նշանակությունը Հայաստանի Հանրապետության տնտեսական և հասարակական-քաղաքական կյանքում: Տեղական ինքնակառավարման մարմինները ժողովրդին ու պետությանը կամրջող կարևոր օղակ են։ Համոզված եմ, որ տեղական ինքնակառավարման արդյունավետության բարձրացմամբ ի զորու ենք հաղթահարել բոլոր խոչընդոտները, լուծել բոլոր խնդիրները, ունենալ ավելի հարմարավետ ու զարգացած համայնքներ և ավելի բարեկեցիկ հայրենիք:

Սիրելի՛ անեցիներ, մարտահրավերներով լի այս ժամանակահատվածում, մենք ապրելու և արարելու համար արժանավայել միջավայր ենք ապահովել մեր բնակիչների համար, և դրա վառ վկայությունը ձեր շուրջը կատարվող աշխատանքներն են։

Մարալիկի յուրաքանչյուր ձեռքբերում մեր միահամուռ ու հետևողական աշխատանքի, մեր քաղաքի հանդեպ ունեցած նվիրումի ու սրտացավության արդյունքն է։ Եվ ես, վստահաբար, կարող եմ ասել, որ հենց այդ սիրո, փոխադարձ հարգանքի ու ջերմության շնորհիվ Մարալիկը կշարունակի զարգանալ ու բարգավաճել։

Ամեն սերունդ իր մթնոլորտն ու միջավայրն է բերում քաղաքին և իր հետքն է թողնում քաղաքի վրա։ Այսօր հերթը մերն է, և մենք պետք է միասնական քայլենք զարգացմանը համընթաց։

Ցանկանում եմ շնորհակալություն հայտնել բոլոր այն մարդկանց, ովքեր ապրում ու արարում են Մարալիկում՝ նպաստելով քաղաքի զարգացմանը։ Շնորհակալ եմ ձեր հավատի, վստահության և համառ աշխատանքի համար։

Եվս մեկ անգամ շնորհավորում եմ բոլորիս Մարալիկ քաղաքի օրվա առթիվ՝ ցանկանալով բարեկեցություն, բարգավաճում ու համախմբվածություն։

Շնորհավո՛ր տոնդ, մեր հյուրընկալ ու ջերմ քաղաք։

Շնորհավո՛ր տոնդ, սիրելի՛ Մարալիկ։